ત્રણે ભાઈઓએ સંપીને વિચાર કર્યો. આપણી પેઢીમાં અનિતીનો પૈસો ન ખપે. આપણે વૈષ્ણવ છીએ. માત્ર દેખાડાનું નહીં, પણ હૃદયથી શ્રીનાથજીને રાજી રાખવા હોય તો ભલે પેઢીઓથી જામેલો, પણ આ ધંધો ત્યજી દેવો. આ નિર્ણય લેવો કપરો હતો. કારણ કે આ તો માત્ર જાજમ નહીં, જમીન આખી ઉપરતળે કરી નાખવાની વાત હતી. અંતે એ નિર્ણય કર્યો અને પેટ્રોલીયમનો ધંધો અને પોતાની માલીકીનાં- પેટ્રોલ પંપો સદંતર બંધ કર્યાં. કોડીનાર, માણાવદર, ધોરાજી, ધાંગધ્રા, વિરમગામની આ પેઢીની શાખાઓ એમણે સંકેલી લીધી. દેશમાંથી ભ્રષ્ટાચાર રોકવાનું આપણું કામ નથી પણ કમ સે કમ આપણી જાતને તો એનાથી જરૂર અળગી રાખી શકીએ.